钦定古今图书集成/理学汇编/文学典/第117卷 > 钱谦贞
## 钦定古今图书集成/理学汇编/文学典/第117卷 > 钱谦贞

按《列朝诗集》：“谦贞字履之，从祖父副使春池公之孙。
幼失祖父，母徐守节自誓，先君宫保公翼而长之。故
履之虽从祖弟，犹吾弟也。生而韶令，有儁才，起于孤
童，能自镞砺。早谢举子业，读书求志，辟怀古堂以奉
母。帘户靓深，书签错列，所与游惟魏冲叔子冯舒己
苍相与论诗度曲，移日永夕，下键谢客，意泊如也。中”
岁攻诗，不屑应酬俗调。友人程孟阳精于论诗，少所
许可，独称履之之诗，以为鲜妍和雅，妙得近体之法。
年五十馀，遭世乱，坎𡒄不得志而卒。其孤孙保，能读
父书，捧遗编泣曰：“请附选集之后，以有传也。”元裕之
撰《中州集》，录其兄敏之之诗于末简，人不以为私。余
不敢以群从私履之，而推孟阳之绪言以存《履之》，亦
“履之”之志也。